#JongStemme: Behoort kommunistiese simbole verban te word? | Maroela Media
Morné Bester wonder oor die sogenaamde gewildheid van die hamer en sekel. Foto: Verskaf.
Deur Morné Bester
Op 1 Augustus 2019 het die Suid-Afrikaanse Kommunisteparty (SAKP) sy 98ste verjaardag gevier as naasoudste bestaande politieke party in die land (naas die ANC) en die oudste Kommunisteparty in Afrika. Op die party se Facebookblad pryk gelukwensings vanaf onder andere die ANC, wat saam met die SAKP deel vorm van die drieledige alliansie, en die Kubaanse ambassade in Suid-Afrika. Die rooi profielfoto op die blad is baie opvallend tussen Facebook se blou tema sodat die geel hamer en sekel in die swart vyfpuntster op die party se embleem nog meer uitstaan.
Die feit dat die hamer en sekel nog so “gewild” is in die samelewing ondanks die gruwels in die 20ste eeu, maak dat ek redelik innerlike konflik ervaar. Aan die een kant is ek pro-vryheid van uitdrukking én assosiasie, maar tog glo ek die kommunistiese simbole behoort meer taboe te wees.
Kyk byvoorbeeld na die indruk wat die Nazi-simbole op die deursneepersoon sal maak. Om ŉ vlag met die swastika rond te waai in die strate gaan vir seker nie vir jou ŉ handeklap verwerf nie. Die swastika is nie verban in Suid-Afrika nie, maar in lande waar dit wel is, is die vyfpuntster en hamer-en-sekel-simbole ook geneig om verban te wees. Lande soos die Oekraïne en Estland, waar ondersteuning van die outoritêre regime wat 6 miljoen Jode vermoor het onwettig is, is ook van mening dat die totalitêre ideologie wat omtrent ŉ derde van Rusland uitgewis en duisende teregstellings in China elke jaar tot gevolg het, nie aanvaarbaar behoort te wees nie.
Op skool het ek in geskiedenis geleer oor al die verskriklike dade van Hitler, en hoewel ek geleer het daar was ŉ Russiese rewolusie wat later gelei het tot Stalin wat aan bewind gekom het op die vooraand van die Tweede Wêreldoorlog, is die negatiewe aspekte van kommunisme uitgelaat. Die feit dat Stalin duisende wetenskaplikes vermoor het omdat hulle nie wou saamstem dat plante kommuniste is nie, of dat daar 6 000 mense na ŉ eiland gestuur is om ŉ lewe van kannibalisme te lei, is ek ook nooit geleer nie. Die verbintenisse wat met kommunisme (en die simbole) gemaak kan word, is vir my soms erger as die Nazi-wapen, maar tog beskou ons dit nie so nie.
Ek dink egter nie daar moet gesê word “jy mag nie ŉ hamer-en-sekel-wapen in die openbaar vertoon nie”. Vryheid van spraak én uitdrukking is vir my te waardevol om dit prys te gee ter wille van só ŉ reël. Ek dink die oplossing begin in ons huise en skole. As ons ons kinders kan leer wat met naziisme én kommunisme gepaardgaan sodat hulle nekhare rys wanneer hulle enige van die simbole iewers raaksien – dis ál manier hoe ons die lot van Venezuela en soortgelyke mislukkings kan vermy.
Morné is ‘n finale jaar BCom Menslike Hulpbronbestuur student aan die Universiteit van Pretoria en beoog om sy honneurs te doen in Bedryfsielkunde.
#JongStemme kommunisme sakp
Ongebreidelde liberalisme is nie die enigste gevaar
Kommunisme is verantwoordelik vir die dood, honger en vernedering van miljoene mense wêreldwyd oor die laaste 110 jaar. Dit is die grootste euwel naas sosialisme wat die menslike bevolking nog ervaar het. Net mense met verwronge ideologieë kan dit aanhang.
Inderdaad, Mornè. Kennis is mag.Kyk gerus na die vier hoofstrategieë waarmee kommunisme werk, en dan sal ons nog beter verstaan hoekom elkeen se “hare moet rys” : distract, deceive, disarm, devide. (Jammer vir die Engels op Afrikaanse Taaldag, maar dit vereis die minste verduideliking)
Uitstekend,die rede waarom jy nie van die genoemde dinge geleer het nie,is omdat die Weste ‘n onheilspellende,verfoeilike en simpatiek-gesinde houding teenoor die grootse moorddadige ideologie van alle tye handhaaf wat verantwoordelik is vir die dood van minstens 100 miljoen mense(sien THE BLACK BOOK OF COMMUNISM).Tesame met hierdie skadelik ideologie sien ons veral dat die “liberales”-te wete vandag se linkses-se optrede veroorsaak dat fascisme uit sy oorspronklike raamwerk van regsheid geruk is en nou al hoe meer vereenselwig word met linkse anargiste en nihiliste,en in die verband kan melding gemaak word van die opkoms van ANTIFA-wat niks goeds inhou vir die… Lees meer »
Dat die kommunisme ‘n aaklige ideologie is, is baie beslis waar. Dit beteken egter glad nie dat jy hulle simbole moet verbied nie. Dis eintlik belangriker dat oor alles gepraat word, so kan jy dalk mense oortuig dat hulle standpunt verkeerd is, terwyl as jy dinge verban, is die enigste opsie vir mense om in die geheim te glo aan hulle dwalinge. Volgens dieselfde argument is dit siek om die ou landsvlag te verban, of om mense slegs toe te laat om negatiewe dinge van apartheid te sê. In ‘n vrye samelewing moet elkeen sy standpunt kan stel, en dan… Lees meer »
George in Bloem
Kommunisme is ‘n uitgediende ideologie wat gewaarborg is om te faal en daar is talle voorbeelde daarvan. Ongelukkig is dit springlewendig en gesond in Suid Afrika danksy die ANC en sy bondgenote.